Laat sy Liefde jou Lei: Die liefde dóén liefde - www.bybelkennis.co.za
Laat sy Liefde jou Lei: Die liefde dóén liefde – Milanie Vosloo
Maar as die Gees ons lewe beheer, is die gevolg: liefde … Galasiёrs 5:22
Dis fisikus Albert Einstein het gesê: Nie alles wat getel kan word, tel nie. En nie alles wat tel, kan getel word nie.
As daar een ding is wat moeilik is om getel te word, is dit die liefde. Tog is dit juis die eenvoud … maar grootsheid van die liefde wat mense se lewens radikaal kan verander. Nou weet ons dat opregte en volgehoue liefde slegs geleef kan word wanneer ons konstant onder die leiding van die Heilige Gees leef. Slegs wanneer ons onder sy beheer staan, is ons in staat om Bybelse liefde te leef wat ‘n verskil aan ons eie en ander se lewens maak. Daar waar die Gees is, trek die liefde saam. Dan verander daardie mens se hart sodanig dat sy liefde sigbaar, hoorbaar en aanvoelbaar word.
Om konstant as Gees-vervulde mens te leef, is ‘n proses waarmee enige gelowige stoei. Dis tog so maklik om van Hom weg te dwaal en jou eie menswees te laat geld sonder om sy inwonende teenwoordigheid te leef. En dis dan wanneer ons liefde-arm word en dinge soos vyandigheid, rusie, jaloesie, woede, selfsugtige ambisie, verveeldheid en verdeeldheid deel van ons lewens word.
Bid dat die Gees vandag jou lewe so sal beheer dat jy nie anders sal kan as om die liefde te wys, te leef … en te dóén nie. Ja, gaan wees in die besigheid van liefde-leef.
Heilige Gees, skep in my ‘n rein hart wat tot oorlopens toe vol van u goddelike liefde is.